b'\n_START_ARTICLE_\nHum, Buzet\n_START_SECTION_\nLega\n_START_PARAGRAPH_\nMestece le\xc5\xbei na majhnem prostoru (100 x 30m dol\xc5\xbeine in \xc5\xa1irine) v osrednjem delu Istre, na nadmorski vi\xc5\xa1ini 339 metrov, okoli 14 km jugovzhodno od Buzeta.\n_START_SECTION_\nZgodovina\n_START_PARAGRAPH_\nKraj se v starih listinah prvi\xc4\x8d omenja leta 1102.  V srednjem veku je bil obmejna utrdba, od leta 1412 je spadal pod Bene\xc5\xa1ko republiko.\n_START_SECTION_\nArhitektura\n_START_PARAGRAPH_\nUtrjeno naselje je v celoti ohranilo svojo srednjeve\xc5\xa1ko urbano zasnovo, z deloma \xc5\xa1e ohranjenim obrambnim obzidjem iz 11. oz. 12. stoletja. Skozi zidovje so vodila dvojna mestna vrata, od katerih so ena \xc5\xa1e ohranjena. Na vogalih obzidja so neko\xc4\x8d stali obrambni stolpi, trije so imeli kvadratni tloris, eden pa okroglega. Znotraj obzidja se vijeta dve majhni ulici. Tam stojita tudi \xc5\xbeupnijska cerkev Marijinog Uznesenja, zgrajena leta 1802 in romanska cerkev sv. Jeronima (Hieronima) s freskami iz 12. ali 13. stoletja v romansko-bizantinskem slogu, ter napisi v glagolici.\n_START_SECTION_\nZanimivosti\n_START_PARAGRAPH_\nZ geslom \xc2\xbbRe\xc5\xa1imo najmanj\xc5\xa1e mesto na svetu\xc2\xab\xc2\xa0so Hum leta 1972 za\xc4\x8deli pod strokovnim vodstvom restavrirati in obnavljati. Posebnost mesteca je, da prebivalci po starem obi\xc4\x8daju \xc5\xa1e vedno volijo svojega va\xc5\xa1kega o\xc4\x8daka oz. starosto, ki ima enoletni mandat. Tega so po dolgih letih prvi\xc4\x8d spet izvolili leta 1977. Volitve in imenovanje se vr\xc5\xa1ita v mestni lo\xc5\xbei, na drugo nedeljo v mesecu juniju._NEWLINE_Pri Humu se kon\xc4\x8da leta 1977 urejena \xc2\xbbAleja glagolja\xc5\xa1ev\xc2\xab\xc2\xa0oz. Glagolja\xc5\xa1ki drevored (Viale dei Glagoliti),  z enajstimi spomeniki z napisi v glagolici, ki se pri\xc4\x8dne pri naselju Ro\xc4\x8d in poteka po 7\xc2\xa0km dolgi cesti do Huma.  Pri Humu je tudi izvir reke Mirne.'